Torsdag morgen iværksatte Københavns Politi endnu en aktion mod de såkaldte utryghedsskabende lejre i København, som typisk bebos af romaer og østeuropæere.

Det oplyser politiet til Berlingske.

Den seneste rydning fandt sted tidligt tirsdag morgen, og den overværede Berlingske.

I dag, torsdag, anholdt politiet sammenlagt otte personer, der opholdt sig i to forskellige lejre i København. Den ene lejr lå i Købmagergade, den anden i Suhmsgade, oplyser vicepolitiinspektør Jakob Søndergaard.

Syv af de otte er gengangere.

Det vil sige, at politiet tidligere har anholdt personerne for at opholde sig ulovligt i byrummet. Derfor er deres sag blevet forelagt Udlændingestyrelsen med henblik på udvisning.

Udlændingestyrelsen har allerede besluttet, at samtlige syv personer bliver udvist fra Danmark.